**Dôvodová správa**

# Všeobecná časť

# Národná transfúzna služba SR uvádza, že približne 180 000 transfúznych jednotiek červených krviniek sa každoročne spotrebuje iba na Slovensku. Krv potrebujú tak obete úrazov a nehôd, ľudia podstupujúci operácie, ako aj pacienti liečiaci sa na leukémiu, nádorové ochorenia, či ochorenia krvných buniek.

# Tiež Slovenský červený kríž vyvíja aktivity podporujúce bezpríspevkové darcovstvo krvi formou projektov a kampaní zameraných na darovanie krvi v spolupráci s hematologicko - transfúznymi oddelaniami a Národnou transfúznou službou SR.

# Nedostatok krvi je z povahy veci dlhodobým a závažným problémom. Hoci býva riešený naliehavými výzvami apelujúcimi na darcov, tie bez ďalšieho nestačia. Je zrejmé, že aktuálna báza motivačných činiteľov vytváraná štátom vo vzťahu k darcom krvi neplní svoju úlohu dostatočne.

# V tejto súvislosti nie je priama finančná motivácia žiadaná ani na pôde Rady Európy, ani na pôde Európskej únie. Tie podporujú dobrovoľné a bezplatné darcovstvo. Práve ono má prispieť k vysokým bezpečnostným štandardom pre krv a zložky krvi, a tým aj k ochrane ľudského zdravia.

# Predložený návrh na jednej strane bázu motivačných činiteľov rozširuje, na druhej strane neodporuje snahám vyvíjaným na pôde Rady Európy, ani Európskej únie. Účasť na darovaní krvi neodmeňuje priamo, ani bezprostredne.

# Darcovi krvi umožňuje práve a len znížiť si základ dane o 33 Eur za každú účasť na darovaní krvi, najviac však v rozsahu troch účastí v priebehu jedného zdaňovacieho obdobia.

# S ohľadom na vyššie označené snahy je cieľom predloženej právnej úpravy nepriamo a následne motivovať prípadných darcov. Uvedená motivácia ide nad rámec súčasnej morálnej, či nepeňažnej motivácie, keďže sa tieto ukázali ako nedostatočné.

# Odôvodňuje ju v prvom rade celospoločenský záujem na zabezpečení dostatočného množstva transfúznej krvi, pričom jej cieľom je motivovať najmä doposiaľ nerozhodnutých darcov. Obdobná práva úprava je zakotvená tiež v právnom poriadku Českej republiky.

# Predložený návrh zákona má pozitívne sociálne vplyvy, má zanedbateľný negatívny vplyv na rozpočet verejnej správy, keďže tento nemožno rozumne pomeriavať s benefitmi, ktoré so sebou nesie vo vzťahu k záchrane a ochrane ľudského života dostatok transfúznej krvi, má ďalej pozitívny vplyv na podnikateľské prostredie, nemá vplyv na životné prostredie a ani na informatizáciu spoločnosti.

# Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

# Osobitná časť

**K Čl. I**

Navrhovanou úpravou sa v §11 ods. 14 zákona o dani z príjmov v znení neskorších predpisov umožňuje bezpríspevkovému darcovi krvi znížiť si základ dane o 33 Eur za jednu účasť na darovaní krvi, najviac však za tri odbery v príslušnom zdaňovacom období.

**K Čl. II**

Navrhuje sa účinnosť zákona so zohľadnením legisvakančnej lehoty a štandardnej dĺžky zdaňovacieho obdobia. To všetko od 1. januára 2016.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky Miroslav Kadúc a Edita Pfundtner

**2. Názov návrhu zákona:** návrh zákona, ktorým sa mení a dopĺňa zákon č. 595/2003 Z.z. o dani z príjmov v znení neskorších predpisov

**3. Predmet návrhu zákona:**

Je upravený v primárnom práve Európskej únie, a to v článku 4 ods. 2 písm. k) v spojení s článkom 168 ods. 4 písm. a) (hlava XIV – Verejné zdravie) Zmluvy o fungovaní Európskej únie,

Je upravený v sekundárnom práve Európskej únie, a to v smernici Európskeho parlamentu a Rady 2002/98/ES z 27. januára 2003, ktorou sa stanovujú normy kvality a bezpečnosti pre odber, skúšanie, spracovanie, uskladňovanie a distribúciu ľudskej krvi a zložiek krvi a ktorou sa mení a dopĺňa smernica 2001/83/ES (Ú. v. EÚL 033, 08/02/2003 s. 0030 – 0040) – osobitne článok 20 tejto smernice.

Nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

bezpredmetné,

v danej oblasti nebol proti Slovenskej republike začatý postup Európskej komisie a ani konanie Súdneho dvora Európskej únie podľa článkov 258 až 260 Zmluvy o fungovaní Európskej únie,

bezpredmetné.

**5. Návrh zákona je zlučiteľný s právom Európskej únie**

Úplne, ak vezmeme do úvahy ustanovenia primárneho aj sekundárneho práva uvedeného v bode 3 písm. a) a b) tejto doložky zlučiteľnosti, ktorých sa dotýka predkladaný návrh zákona, osobitne článok 20 smernice.

**Doložka**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |   |  |  x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  x |  |   |
| 3. Sociálne vplyvy | x |  |   |
| – vplyvy na hospodárenie obyvateľstva, | x |  |   |
| – sociálnu exklúziu, | x |  |   |
| – rovnosť príležitostí a rodovú rovnosť a vplyvy na zamestnanosť |  | x |   |
| 4. Vplyvy na životné prostredie |  | x |   |
| 5. Vplyvy na informatizáciu spoločnosti |   | x |   |

**A.3. Poznámky**

 *Návrh zákona má pozitívne sociálne vplyvy. Darcom krvi sa umožní lepšie hospodáriť s vlastnými finančnými prostriedkami, čo však nie je možné presne vyčísliť. Zároveň to, že tieto osoby budú mať k dispozícii väčšie množstvo finančných prostriedkov, povedie k menšej sociálnej exklúzii.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*